98 sarnaqäwi: Olivos sat qulluna
AKANKASKI uka jaqix Jesusawa Olivos sat qullunkaskiwa. Jupampi chikäski uka jaqinakax apostolanakapawa. Andrés, Pedro jila sullkampi ukat Santiago, Juan jila sullkampiwa. Khurinkaski uka utaxa Jerusalenankir Diosan utapawa.
Jerusalenar Jesusax asnor lat’xatat mantankäna uka urutxa pä uruw saraqxäna. Martesäxänwa. Uka uruxa Jesusax nayraqat Diosan utaparuw saräna. Ukansti jiwayañwa sacerdotenakax yant’apxäna. Ukampis axsarayasipxänwa, kunattix jaqinakax Jesusarux munasipxänwa.
‘¡Asirunaka, asir kasta jan wali jaqinaka!’ sasaw Jesusax uka uñisir jaqinakarux säna. Jan wali lurapxatamatxa Diosaw juchañchapxätam sasaw säna. Ukatxa, Jesusax Olivos sat qulluruw makatäna, ukatwa aka pusi apostolanakapax Jesusar jiskt’apxäna. ¿Kuna tuqitsa jiskt’apxpachäna uk yattati?
Apostolanakapax kunas jutïrin utjani ukanakatwa jiskt’apxäna. Jesusaw jan walinak aka Uraqitxa chhaqtayxani ukxa yatipxänwa. Ukampis kunapachas ukax phuqasini ukwa yatiñ munapxäna. ¿Kunapachas Jesusax Apnaqirjam jutpachäni?
Aka Uraqinkir arkirinakapax janiw Jesusar uñjapkaniti kunapachatï wasitampi kutt’ankani ukhaxa, ukxa Jesusax yatïnwa. Kunattix jupax alaxpachankaniwa. Ukatwa, jupax alaxpachan apnaqxani ukhaxa aka Uraqin kunas utjani ukanakxa apostolanakaparux qhanañchäna. ¿Kunanakas pasañapäna?
Jesusax nuwasiñanakaw utjani sänwa, walja jaqinakaw usuntata manq’at awtjata sarnaqapxani sänwa, jaqi jiwayirinaka ukat uraq khatatinakaw utjani sarakïnwa. Ukhamarakiw Diosan apnaqäwipat suma yatiyäwinakax aka Uraqpachan yatiyasini sänwa. ¿Ukanak uñjtanti? ¡Jïsa! Ukhamasti Jesusaw alaxpachan apnaqxi. Ukat niyaw aka Uraqit jan walinakxa chhaqtayxani.
Mateo 21:46; 23: 1-39; 24:1-14; Marcos 13:3-10.
Jiskt’äwinaka
- Aka dibujonxa, ¿kawkïris Jesusaxa, ukat jupampi chikäski uka jaqinakax khitinakasa?
- ¿Diosan utapanxa sacerdotenakax Jesusar kun kamachañsa yant’apxäna, ukat Jesusax jupanakar kamsänsa?
- ¿Kunsa apostolanakapax Jesusar jiskt’apxäna?
- Jupax alaxpachan apnaqxani ukhax kunaymaniw aka Uraqin pasani sasaw Jesusax säna, ¿kunatsa ukham sispachäna?
- Janïr aka Uraqit jan walt’äwinakax chhaqtayatäkani ukhaxa, ¿kunanakaw utjani sänsa Jesusaxa?
Yaqha jiskt’äwinakampi
- Liyt’añamawa Mateo 23:1-39.
Aytatäñatak sutiyasipxi uka sutinakax inas walikïskchispa, ¿ukampis kamsis Mateo 23:8-11 jisk’a t’aqanakanxa jach’a jach’a tukuñatak sutinaka tama taypin uchasiñatxa? (Hech. 26:25; Rom. 13:7; 1 Ped. 2:13, 14.)
¿Jan Jesusar arkapxañapatakix fariseonakax kamachapxänsa, ukat jichhapach yupaychäwinakan irpirinakapax kunjamsa ukhamarjama lurapxaraki? (Mat. 23:13; Luc. 11:52; Juan 9:22; 12:42; 1 Tes. 2:16.)
- Liyt’añamawa Mateo 24:1-14.
¿Tukuykam sayt’atäskañax kunat wali wakisirix sisa Mateo 24:13 jisk’a t’aqaxa?
¿Mateo 24:13 jisk’a t’aqan ‘tukuykama’ siski uka arux kamsañs muni? (Mat. 16:27; Rom. 14:10-12; 2 Cor. 5:10.)
- Liyt’añamawa Marcos 13:3-10.
Marcos 13:10 jisk’a t’aqan qillqatäki aka arunakatxa, ¿kawkïr arusa jank’akiw suma yatiyäwinak yatiyiri sarañasa ukxa qhanañchi, ukat Jesusan arunakapxa kunjamsa jiwasax uñjañasa? (Rom. 13:11, 12; 1 Cor. 7:29-31; 2 Tim. 4:2.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn